**Fogalomjegyzék**

**Akcióterület:** az a legalább 10 000, legfeljebb 150 000 fős lakosságszámú konkrét összefüggő városi terület, amelyre a helyi közösségi fejlesztési stratégia készül, és amelyen az operatív program céljainak megfelelő fejlesztések a CLLD forrásából megvalósulnak.

**Állami hatósági személy:** minden olyan személy, aki állami vagy önkormányzati többségi tulajdonban álló szervezet tagja vagy vezetője, vagy ilyen intézmény vagy vállalkozás vezető beosztású munkavállalója.

**CLLD (Community-Led Local Development):** közösségvezérelt helyi fejlesztés eszköze, a helyi közösségek (helyi lakosság, helyi vállalkozások, helyi civilek és a helyi önkormányzat) együttműködésében tervezett és végrehajtott integrált, programalapú fejlesztés a helyi közösség részvételének és tudatosságának fokozása, a helyi társadalmak megújítása, a közösségi alapú gazdaságfejlesztési módszertanok kialakítása és elterjesztése érdekében.

**Forgóeszköz:** olyan eszköz, amely rendeltetése szerint a tevékenységet, a működést tartósan nem, legfeljebb egy évig szolgálja (a számvitelről szóló 2000. évi C. törvény 23-28.§)

**Helyi akciócsoport (HACS):** az a szervezet, amely intézményesített formában a helyi közösség szervezéséért tevékenykedik, legfőbb feladata a helyi közösségi fejlesztési stratégia kidolgozása, annak megvalósításához támogatás igénylése, a stratégia megvalósítása, ehhez kapcsolódóan a stratégia elkészítését és megvalósítását szolgáló kapacitásfejlesztés, képzés, hálózatépítés, az érdekeltek közötti információcsere előmozdítása, a potenciális kedvezményezettek támogatása, a meghirdetésre kerülő felhívások kidolgozása, valamint a végső kedvezményezettek kiválasztása.

**Helyi akciótervezés:** A helyi szükségletekhez illeszkedő, részvételen alapuló, rugalmas tervezés, amely a stratégiai fejlesztési irányok megvalósulását szolgáló cselekvések sorozatán keresztül teljesül.

**Helyi közösségi fejlesztési stratégia (HKFS):** területi alapú fejlesztési dokumentum egy előre meghatározott területegységre vonatkozóan, amely tartalmazza az érintett terület fejlesztési szükségleteit és lehetőségeit, a terület fejlesztésére vonatkozó célkitűzéseket, számszerűsíthető eredményeket, irányítási és monitoring rendszert.

**HKFS megvalósítása:** a HKFS megvalósítása alatt értjük a HKFS-ben foglalt célok, célkitűzések eléréséhez szükséges tevékenységeket, a helyi fejlesztések támogatását, megvalósítását, a hazai és nemzetközi együttműködéseket, a helyi szereplők forráshoz jutásának elősegítését, valamint a program teljes menedzsmentjét.

**HKFS végrehajtása:** a HKFS végrehajtása alatt értjük a HKFS megvalósítását segítő adminisztratív tevékenységek ellátást, a stratégia megvalósításának irányításához kapcsolódó működési feladatokat, a helyi felhívások megjelentetéséhez szükséges feladatokat, a stratégiához illeszkedő fejlesztések kiválasztásához szükséges feladatokat, valamint a monitoring és értékelési feladatokat.

**Igénymentesség:** Amennyiben a támogatás céljaival, fejlesztéssel érintett ingatlanra bármilyen, az ingatlan-nyilvántartásról szóló 1997. évi CXLI. törvény 16-17. §-ában megjelölt, vagy a 2. § (2) bekezdése szerinti jog vagy tény bejegyzésre, feljegyzésre került, csak abban a helyzetben tekinthető igénymentesnek, ha az a projekt megvalósulását és fenntartását nem veszélyezteti. Az ingatlan nyilvántartásba bejegyezhető jogok esetén (amennyiben releváns és értelmezhető) rendezett tulajdoni viszonyokkal rendelkezőnek tekinthető az ingatlan, ha

* a jogosultja(i) a projekt megvalósításához, illetve fenntartásához kifejezetten hozzájárult(ak) kivéve közműszolgáltatók esetén,
* a projektgazda az igény jogosultja,
* jogszabályon alapuló elővásárlási jog esetén (különösen MNV Zrt., NFA)

**Középület:** a jelenkiírás keretei között középületnek tekintjük a közösségi és közszféra funkciók alatt felsoroltakat, azok épületeit.

**Közösségi tevékenység:** minden olyan szolgáltatás, mely nem gazdasági – pénzügyi szolgáltatás, közösségi célokat szolgál, hozzájárul a közösségfejlesztéshez, a társadalmi bizalom erősítéséhez, a szabadidő minőségi eltöltéséhez. A közösségi szolgáltatások közé tartoznak például a bármely szervezet által nonprofit alapon nyújtott kulturális, közművelődési, szabadidős, sportszolgáltatások, ill. ide soroljuk az önkormányzat által ellátott közszolgáltatások közül a közművelődési, közgyűjteményi, kulturális, sportszolgáltatást, tevékenységet.

**Közszféra funkció:** mindazon akcióterületi / az akcióterületen belül megtalálható beavatkozási területi épületek, építmények fejlesztése, korszerűsítése, amely hozzájárul a terület köztulajdonban (jellemzően közigazgatási, közszolgáltatási, igazgatás-rendészeti, stb.) levő épületei és építményei korszerűbbé és hatékonyabbá válásához, és ezáltal az akcióterület, ill. a város egésze, vagy bizonyos városrésze számára nyújtott közszolgáltatások, és hatósági szolgáltatások minőségi javulásához.

**Közszolgáltatás:** minden közhatalmi tevékenység - ideértve a hatósági, kormányzati és minden egyéb közigazgatási, valamint igazságszolgáltatási tevékenységet, továbbá oktatási, közművelődési, közgyűjteményi, kulturális, tudományos, szociális, gyermekjóléti, gyermekvédelmi, egészségügyi, sport-, ifjúsági, foglalkoztatási szolgáltatás, ellátás, illetve tevékenység (a fogyatékos személyek jogairól és esélyegyenlőségük biztosításáról 1998.évi XXVI. tv 4.§ fb) pontja alapján).

**Közterület:** az épített környezet alakításáról és védelméről szóló 1997. évi LXXVIII. Törvény (Étv.) 2. §-ának 13. pontja értelmében közhasználatra szolgáló minden olyan állami vagy önkormányzati tulajdonban álló földterület, amelyet a rendeltetésének megfelelően bárki használhat, és az ingatlannyilvántartás akként tart nyilván.

**Kulcsprojekt:** az a kiemelt fejlesztés, amely a stratégia céljaival, elvárt eredményeivel közvetlen összefüggésben van, megvalósításának indokát tehát maga a stratégia tartalma adja, alternatíva nélküli beavatkozás, amelyre akár maga a teljes stratégia is épül.

**Kulturális tevékenység:** olyan intézmény vagy szolgáltatás, amely időben korlátlanul vagy korlátozottan, ingyenesen vagy díjfizetés ellenében kulturális vagy közművelődési lehetőséget biztosít a felhasználó számára. Ide tartoznak többek között a következők: közoktatási intézmény, (kert)mozi, (szabadtéri) színház, kiállító terem, kiállító tér, muzeális intézmény, könyvtár, kulturális központ, koncertterem, koncert tér, rendezvényközpont.

**Művelet:** az a helyi felhívás, amelyet a helyi akciócsoport a helyi közösségi fejlesztési stratégiában foglaltakkal összhangban, a helyi érdekeltek számára, a CLLD eszköz keretében elnyert támogatás terhére dolgoz ki és jelentet meg.

**Nonprofit szervezetként működő szervezet:** olyan szervezet, amelynek elsődleges célja nem a profit termelése, hanem valamilyen társadalmi szükséglet kielégítése. Ide tartozhat minden nonprofit és egyéb nem nyereségérdekelt szervezet (GFO 3, 5, 6). Például:

* jogi személyiségű nonprofit szervezet (GFO 5): egyesület (GFO 51-52) – kivéve párt (GFO 511) – köztestület (GFO 54), egyházi jogi személy (GFO 55), alapítvány (GFO 56), nonprofit gazdasági társaság (GFO 57), egyéb jogi személyiségű nonprofit szervezet (GFO 59);
* jogi személyiség nélküli nonprofit szervezet (GFO 6): társasház (GFO 692), építőközösség (GFO 693), egyéb jogi személyiség nélküli nonprofit szervezet (GFO 699). A fentieken felül nonprofit szervezetként működő szervezetként fogadható el a nonprofit módon működő európai gazdasági vállalkozás (GFO 14).

**Permentesség:** Az ingatlan nem áll peres eljárás alatt. (A tulajdoni lap perfeljegyzést nem tartalmaz.)

**Projekttartalom:** a támogatási szerződésben rögzített, vagy bármely, e rendelet alapján a támogatási kérelemben, illetve a kifizetési igénylésekben, továbbá bejelentésekben, kérelmekben a projekttel kapcsolatban szolgáltatott adat.

**Szabadtéri rekreációt segítő építmény:** a megújításra kerülő közterületen található és szintén megújításra kerülő, ill. a rehabilitáció keretében újonnan kialakításra kerülő minden olyan építmény, amely közterületen a szabadtéri rekreációt elősegíti vagy kiegészíti (pl. pontszerűen megjelenő, vendéglátó épület, a közterületen elérhető rekreációs szolgáltatások esetleges eszközigényének őrzésére szolgáló tároló épület, a közterületen végezhető rekreációs tevékenységhez kapcsolódó kiszolgáló létesítmény).

**Szabadidős létesítmény:** a szabadidő eltöltésére alkalmas rekreációs tér vagy a szabadtéri rekreációt segítő építmény, amely lehetőséget biztosít közterületen végezhető rekreációs tevékenységekre.

**Szakmai partner:** a program megvalósításában résztvevő valamennyi szereplő, akinek vagy amelynek tevékenysége kapcsolódik a program megvalósításához és akinek szerepét valamint hozzájárulását a támogatást igénylő bemutatja az HKFS-ben. A szakmai partner nem konzorciumi tag.

**Támogatási kérelem:** a felhívásban meghatározott alaki és formai követelményeknek megfelelő dokumentum, amely egy projekt támogatásban részesítésére irányul, és amelynek részei a projekt-adatlap és a mellékletek.

**Végső kedvezményezett:** a HACS a helyi közösségi fejlesztési stratégiában foglaltakkal összhangban meghirdetésre kerülő felhívás keretében támogatást nyert kedvezményezett.